**Cynllunio eich dyfodol**

**Yswiriant**

FFEIL FFEITHIAU

Mae yswiriant yn helpu pobl i warchod eu hunain yn erbyn risgiau fel damwain, dwyn a salwch.

**Sut y mae’n gweithio?**

Rydych chi’n talu swm o arian **– premiwm –** i yswirio yn erbyn rhywbeth yn digwydd i chi neu i'ch eiddo. Yna os yw’r gwaetha’n digwydd mae’r cwmni yswiriant yn cytuno i dalu swm o arian fel y gallwch atgyweirio’r difrod neu ailbrynu, er enghraifft. Gelwir hwn yn **hawliad.**

Mae’r cwmni yswiriant yn danfon **polisi** atoch sy’n dystiolaeth o gontract yswiriant.

Rhaid i’r cwmni yswiriant gyfrifo pa mor debygol y bydd rhywbeth o ddigwydd, mewn geiriau eraill maen nhw’n cyfrifo’r **risg** y bydd eich **eiddo’n** cael ei ddwyn neu ei ddifrodi, neu y byddwch yn mynd yn sâl, neu beth bynnag yr ydych eisiau ei yswirio.

Yr uchaf yw’r risg a chost ariannol y golled, yr uchaf fydd y premiwm y gofynnir i chi ei dalu.

**Beth sy’n dod o dan yswiriant?**

Mae rhai mathau o yswiriant sy’n orfodol, er enghraifft:

Yswiriant modur – rhag ofn i chi gael damwain tra byddwch yn gyrru.

Yswiriant adeiladau – os byddwch yn prynu tŷ.

Mater i chi fel y defnyddiwr yw penderfynu pa fathau eraill o yswiriant yr ydych yn meddwl y dylech ei gael. Er enghraifft, sut y byddech chi’n talu am deledu neu gyfrifiadur newydd pe bai’n cael ei ddwyn neu sut y byddech yn talu am driniaeth feddygol pe byddech yn mynd yn sâl ar wyliau tramor? Gallech benderfynu cymryd polisïau yswiriant i ddiogelu rhag digwyddiadau fel hyn. Mae gwahanol opsiynau yswiriant ar gael:

**Yswiriant ar gyfer eich cartref:** Yswiriant adeiladau a chynnwys er mwyn diogelu eich cartref a’r pethau ynddo rhag damweiniau, dwyn a mwy.

**Yswiriant bywyd ac iechyd:** Mae yswiriant bywyd, yswiriant meddygol preifat, gwarchodaeth incwm a salwch critigol i gyd yn fathau o yswiriant i’ch helpu i dalu am ofal, i warchod eich incwm neu i dalu lwmp-swm i’ch teulu pe byddech yn marw neu'n cael diagnosis o gyflwr meddygol penodol.

Bydd y rhan fwyaf o fenthycwyr **morgeisi**’n gofyn i chi gael yswiriant bywyd, felly os byddwch yn marw ni fydd yn rhaid i’ch dibynyddion boeni am dalu’r morgais.

**Yswirio eich pethau:** Mae hyn yn cynnwys yswiriant personol, teithio a modur, a ddyfeisiwyd i dalu am y gost o ailbrynu pethau pe byddent yn cael eu dwyn. Gallai’r cynhyrchion hyn hefyd dalu am gost difrod i rywbeth, er enghraifft, neu gostau meddygol. A heb anghofio yswiriant anifeiliaid anwes, a allai eich helpu gyda biliau milfeddyg, ac mewn rhai achosion hyd yn oed am ddifrod wedi’i achosi gan eich anifail anwes.

Mae’r geiriau mewn coch i’w cael yn yr eirfa: moneysense.natwest.com/schools/students/glossary

I fynd i’r wefan MoneySense for Schools ewch i: natwest.com/moneysenseforschools

**Diogelu eich incwm neu fenthyciad:** A allech chi barhau i dalu’r rhent, morgais neu ymrwymiadau ariannol eraill pe byddech yn colli’ch gwaith neu ddim yn gallu gweithio oherwydd damwain neu salwch? Gallai gwarchodaeth incwm a salwch critigol eich diogelu mewn achosion fel hyn.

Mae yswiriant ar gael nid yn unig i unigolion ond hefyd i gwmnïau a busnesau mawr eraill fel elusennau. Er enghraifft, meddyliwch am gwmni sy’n gwneud beics – gallent fod eisiau yswirio rhag y risgiau canlynol:

Difrod i’r adeiladau a’r stoc oherwydd difrod bwriadol neu drychineb fel tân neu lifogydd.

Colli incwm tra bo’r adeilad yn cael ei atgyweirio.

Gofyniad cyfreithiol i dalu iawndal i weithwyr sy’n cael anaf yn y gwaith oherwydd bod bai ar y cyflogwr.

Gofyniad cyfreithiol i dalu iawndal i gwsmeriaid sy’n cael eu hanafu gan eu cynnyrch, e.e. beic gyda nam arno.

Stoc neu arian yn cael ei ddwyn gan weithiwr neu rywun arall.

Ni all yswiriant ddileu’r risg, ond gall roi tawelwch meddwl a chynnig rhywbeth ‘wrth gefn’ drwy wneud taliad sy’n mynd tuag at adfer o’r golled.

Cynllunio eich dyfodol

Yswiriant

Rhowch gynnig ar y *Rough Guide to Your Life* i feddwl pryd y gallech fod eisiau prynu gwahanol fathau o yswiriant.

*Rough Guide to Your Life*

Tudalen 2

Mae’r geiriau mewn coch i’w cael yn yr eirfa: moneysense.natwest.com/schools/students/glossary

I fynd i’r wefan MoneySense for Schools ewch i: natwest.com/moneysenseforschools